Star Fox Adventures

Star Fox Adventures () on Nintendo GameCubelle vuonna 2002 julkaistu "Star Fox" -pelisarjan kolmas osa. Se oli viimeinen  Raren kehittämä videopeli Nintendon konsoleille ennen kuin Microsoft hankki yrityksen ensimmäisen osapuolen kehittäjäksi Xboxille. 
Peli sijoittuu Lylat-systeemin syrjäiselle Dinosaur-planeetalle. Fox McCloud saa Kenraali Pepperiltä tehtäväkseen palauttaa planeetta takaisin entiselleen, sillä planeetasta irronneet palaset uhkaavat koko systeemin olemassaoloa. Laskeutumisen jälkeen Fox löytää Krystalilta pudonneen mystisen sauvan, ja lähtee matkalle pelastamaan sekä planeettaa että Krystalia. 
Pelaaminen.
"Star Fox Adventures" käyttää samankaltaista pelimoottoria kuin "". Pelin grafiikka oli aikaansa nähden erittäin kehittynyttä, ja se sai erityisesti huomiota reaaliaikaisesta turkin renderöinnistä. "Ocarina of Time"n tapaan "Star Fox Adventures"issa on päivän ja yön vaihtelu, mutta tarkempi ja asteittaisempi. Pelissä myös käytetään Dino-kieltä (myöhemmin nimellä Saurian) samaan tapaan kuin "bhed"-kieltä Squaren "Final Fantasy X":ssä, paitsi että kirjainta Y käytetään vain erisnimissä. Pelissä on myös tuki 60Hz-kuvalle. 
Fox on suurimman osan ajasta jalkaisin, ja käyttää Arwing-alustaan vain planeetan palaselta toiselle matkustaessaan. Fox ei saa kenraali Pepperin käskystä käyttää mitään tuliaseita, mutta lödettyään Krystalin sauvan, hän voi puolustaa itseään vihollisia vastaan ja olla vuorovaikutuksessa ympäristön kanssa. Fox käyttää sauvaa pääasiassa hyökkäämiseen, mutta myöhemmin saatavien päivitysten avulla hän voi ampua ammuksia, jähmetyttää vihollisia tai päästä korkealle sijaitseville alueille. Fox voi hypätä vain juoksemalla kohteen tai kielekkeen reunan yli, ja voi laskeutumisen jälkeen kierähtää maassa, samaan tapaan kuin Link tekee "Ocarina of Time"ssä hypätessään reunalta. Merkittävä ero on kuitenkin tähtäämisessä, sillä Fox saa vihollisensa tähtäimeen automaattisesti päinvastoin kuin "Ocarina of Time"ssä.
Kehitys.
"Star Fox Adventures" piti alun perin julkaista Nintendo 64:lle; pelin nimi oli tässä vaiheessa Dinosaur Planet, eikä sillä ollut mitään tekemistä "Star Fox" -pelisarjan kanssa. Tarinan päähahmot olivat Sabre (josta tuli Fox) ja Krystal, ja heidän apurinsa Tricky ja Kyte (joka esiintyy alussa ja lähellä loppua), sekä Randorn, mahtava velho, joka oli Sabren isä ja Krystalin adoptioisä. Pelissä oli myös SwapStone (josta tuli WarpStone), jonka avulla pelaaja pystyi vaihtamaan Krystalin ja Sabren välillä.
Peli nimettiin uudestaan maaliskuussa 2001, jolloin se sai alustavaksi nimeksi "Star Fox Adventures". Kesäkuussa 2001 pelin nimi oli vielä "Star Fox Adventures: Dinosaur Planet", mutta "Dinosaur Planet" pudotettiin myöhemmin pois. Shigeru Miyamoto oli edellisen vuoden E3-messuilla antamassaan haastattelussa maininnut haluavansa käyttää pelissä "Star Foxin" hahmoja. On selvää, että "Dinosaur Planet" oli pitkälle kehitetty ennen kuin siitä tuli "Star Fox" -peli. Rare oli julkaissut vielä julkaisemattomasta pelistä MP3:sia ja useita trailereita sekä kuvakaappauksia pelaamisesta; trailereiden ja kuvakaappausten kohtauksista suuri osa löytyy myös "Star Fox Adventures"ista.
"Star Fox Adventures" oli Raren viimeinen konsolipeli Nintendon toisen osapuolen kehittäjänä ennen kuin Microsoft osti yrityksen ensimmäisen osapuolen kehittäjäkseen. Vaikka "Star Fox Adventures" julkaistiin GameCuben elämänkaaren alkuvaiheessa, se tunnetaan laitteen yhtenä teknisesti kehittyneimpänä ja graafisesti kauneimpana pelinä. Nintendo on myöntänyt pelille Player’s Choice -leiman, jonka saavat kaikki hyvin myyneet pelit.
Vastaanotto.
"Star Fox Adventures" myi Japanissa julkaisun jälkeen yli 200 000 kappaletta ja oli silloisista GameCube-peleistä myydyin. 
"Star Fox Adventures" sai kriitikoilta hyvän vastaanoton. IGN kutsui peliä "täydelliseksi kumppaniksi" "The Legend of Zelda" -pelisarjalle, johon "Adventuresia" usein verrataan. Erityisesti grafiikkaa kehuttiin: "Electronic Gaming Monthly" sanoi peliä taideteokseksi, brittiläinen "Edge" puolestaan piti visuaaleja loistavina. Pelin taistelusysteemi sai huomiota, ja EGM kuvaili sitä samankaltaiseksi kuin Soul Calibur -pelisarjan Kilikin sulava taistelutyyli, GameSpot puolestaan piti sitä "yksinkertaisena, mutta se näyttää hyvältä eikä ole turhauttava". Jotkut kritisoivat ääninäyttelemistä, ja IGN sanoi sen olevan paikoin yliampuvaa, "EGM" puolestaan ei pitänyt dinosaurusten puhumasta Dino-kielestä. Brittiläinen "NGC magazine" antoi pelille arvosanan 72 %, minkä jotkut epäilivät johtuneen katkeroitumisesta Raren myymisestä Microsoftille. Muutama numero myöhemmin "NGC magazine" julkaisi pelistä sarkastisen 98 % -arvostelun, jonka lukijat saattoivat leikata irti lehdestä ja liimata aikaisemman päälle. Tämä arvosana ei kuitenkaan korvannut edellistä.
Pelin grafiikka ja Fox McCloudin karvainen ja pörröinen olemus saivat kiitosta. Pelimekaniikan yhtäläisyyttä "The Legend of Zelda" -pelien kanssa kehuttiin pelin vahvuudeksi, mutta joidenkin mielestä peli erottautui liikaa edellisistä "Star Fox" -peleistä. 
Game Rankings-kerääjäsivustolla pelillä on 80,23% arvosana.